
A V I Z

asupra propunerii legislative pentru modificarea articolului 16¹² din Ordonanţa de Urgenţă a Guvernului nr.5 din 20 februarie 2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice
În conformitate cu prevederile art. 95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea articolului 16¹² din Ordonanţa de Urgenţă a Guvernului nr.5 din 20 februarie 2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, trimisă cu adresa nr. Pl-x 472 din 14 septembrie 2010, înregistrată sub nr.31/777 din 15 septembrie 2010.
Senatul, în calitate de primă Cameră sesizată a respins această iniţiativă legislativă în şedinţa din 6 septembrie 2010.

Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă menţionată mai sus, în şedinţa din 28 septembrie 2010.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.253 din 17 martie 2010 şi punctul de vedere negativ al Guvernului transmis cu adresa nr. 1240 din 10 mai 2010. 

În urma dezbaterilor, cu unanimitate de voturi, s-a hotărât avizarea negativă a propunerii legislative deoarece nu este precizată sursa financiară necesară aplicării măsurilor propuse, încălcându-se prevederile art. 138 alin. (5) din Constituţia României, republicată.
Iniţiativa legislativă  face parte din categoria legilor ordinare.

